**ՀՀ ՖՆ-ԵՄԾՁԲ-20/1 ծածկագրով երկու փուլով մրցույթի երկրորդ փուլի հրավերի վերաբերյալ ստացված հարցման ու պարզաբանման**

**վերաբերյալ հայտարարություն**

ՀՀ ֆինանսների նախարարությունը ՀՀ ՖՆ-ԵՄԾՁԲ-20/1 ծածկագրով երկու փուլով մրցույթի երկրորդ փուլի հրավերի վերաբերյալ ստացել է հարցում: Հարցումը և ներկայացված պարզաբանումը ներկայացվում են ստորև.

**Հարցում**

Հիմնվելով ՀՀ «Գնումների մասին» օրենքի (այսուհետ՝ «**օրենք**») վրա, խնդրում ենք դիտարկել նշված հարցերը և պարզաբանում տրամադրել ՀՀ ՖՆ կարիքների համար «ՀՀ ՖՆ-ԵՄԾՁԲ-20/1» ծածկագրով երկու փուլով մրցույթ ընթացակարգի երկրորդ փուլի հրավերի (այսուհետ՝ «**Հրավերի**») վերաբերյալ։

**Դիտարկման ենթակա հարց․**

Խնդրում ենք դիտարկել հնարավորությունը Հրավերում փոփոխություն կատարել՝ հիմնվելով օրենքի պահանջների վրա։

Համաձայն օրենքի 35 հոդվածի ընտրված մասնակցից կարող է պահանջվել պայմանագրի ապահովման տրամադրում՝ պայմանագրի գնի 10% չափով։

Մինչդեռ Հրավերը պահանջում է նաև որակավորման ապահովման տրամադրում 100% չափով։ Չնայած նրան, որ որակավորման ապահովման տրամադրման կարգը սահմանվում է ՀՀ Կառավարության համար 526-Ն որոշմամբ (այսուհետ՝ «**որոշում**»), որակավորման ապահովման ներկայացման պահանջը օրենքով պարտադրված չէ։

Ավելին, Հրավերի դրույթների հիման վրա որակավորման և պայմանագրի ապահովման կիրառումը նշանակում է, որ ընտրված մասնակցի կողմից ակնկալվում է ապահովման տրամադրում, որի ընդհանուր չափը գերազանցում է պայմանագրի գինը՝ ինչը հակասում է գործարար շրջանառության սովորույթներին։

Հետևաբար, խնդրում ենք վերանայել Հրավերի համապատասխան դրույթները և պահպանելով օրենքի դրույթները պահանջել միայն պայմանագրի ապահովման տրամադրում՝ պայմանագրի գնի 10% չափով։

**Պարզաբանման ենթակա հարցերը**

1. **Պատվիրատուի կողմից երրորդ կողմերի ներգրավումը**

Քանի որ, Հրավերը չի սահմանում այս հարցի շուրջ որևէ դրույթ, իսկ «Դելոյթ Արմենիա» ՓԲԸ-ի (այսուհետ՝ «մասնակից») ներքին ընթացակարգերի համաձայն պարտադիր է հատուկ նշանակության ընթացակարգեր իրականացնել Պատվիրատուի կողմից ծառայությունների մատուցման շրջանակներում ներգրավված բոլոր անձանց վերաբերյալ, խնդրում ենք պարզաբանել․

Արդյո՞ք Հրավերով (պայմանագրով) մասնակցի կողմից սահմանված ծառայությունների մատուցման շրջանակը ենթադրում է Պատվիրատուի կողմից երրորդ կողմերի ներգրավումը (ներառյալ, սակայն չսահմանափակվելով՝ միջազգային կառույցներ, միջազգային հաստատություններ)։ Սույն հարցի իմաստով ներգրավում կարող է նշանակել, ներառյալ, սակայն չսահմանափակվելով՝ այդպիսի երրորդ անձանց կողմից մասնակցի ծառայությունների գնման ֆինանսավորմանը մասնակցելը և / կամ մասնակցի ծառայությունների մատուցման արդյունքին հասանելիություն ունենալը (օրինակ՝ Պատվիրատուի կողմից ծառայությունների մատուցման արդյունքների ներկայացումը այդպիսի երրորդ անձանց)։

Այդպիսի երրորդ անձանց առկայության դեպքում, խնդրում ենք տեղեկություն տրամադրել այդպիսի երրորդ անձանց վերաբերյալ, քանի որ մասնակցի կանոնակարգերի, ինչպես նաև միջազգային ստանդարտների կիրառման պահանջներից բխող պարտադիր ընթացակարգերի, համաձայն այդպիսի տեղեկության մշակումը անհրաժեշտ է մինչ պայմանագրի կնքումը՝ շահերի հնարավոր բախումների ռիսկերի կառավարման, մասնակցի անկախության դրույթների բավարարման և այլ պահանջների գծով համապատասխանություն ապահովելու նպատակով։

1. **Գործակալության պայմանագիր / ենթակապալառու**

Համաձայն որոշման 32 (6) կետի, կնքվելիք պայմանագիրը կարող է իրականացվել գործակալության **կամ** ենթակապալի պայմանագիր կնքելու միջոցով: Հրավերի 2.5 կետի հրավերով սահմանված ընթացակարգի շրջանակում կնքվելիք պայմանագիրը կարող է իրականացվել գործակալության պայմանագիր կնքելու միջոցով։

Խնդրում ենք պարզաբանել, արդյո՞ք Հրավերը թույլ չի տալիս ենթակապալի պայմանագրի միջոցով պայմանագրի իրականացումը։

1. **Հայտերի ներկայացման լեզուն**

Հրավերի 4.6 կետը սահմանում է, որ հայտերը, հայերենից բացի, կարող են ներկայացվել նաև անգլերեն կամ ռուսերեն:

Խնդրում ենք պարզաբանել, արդյո՞ք հայտերը կարող են ներկայացվեն միայն անգլերեն կամ միայն ռուսերեն լեզվով, թե հայտի օտար լեզվով (անգլերեն կամ ռուսերեն) ներկայացնելու պարագայում, անհրաժեշտ է նաև ներկայացել հայտը հայերեն լեզվով։

1. **Որակավորման և պայմանագրի ապահովումները բանկային երաշխիքով (հավելվածներ N 3, N 4) կամ կանխիկ փողի ձևով փոխարինելու պայմանները**

Հրավերի 6.4. կետի համաձայն տուժանքի ձևով ներկայացված որակավորման և պայմանագրի ապահովումները բանկային երաշխիքով (հավելվածներ N 3, N 4) կամ կանխիկ փողի ձևով փոխարինելու պայմանները և ժամկետները սահմանված են սույն հրավերի N 5 հավելվածով ներկայացված պայմանագրի 7.15 կետով:

Պայմանագրի 7.15 կետը հղում է որոշման 32-րդ կետի 17-րդ ենթակետի «բ» պարբերության պահանջներին։ Համաձայն որոշման նշված կետի, մասնակիցն ընտրված է ճանաչվում մեկից ավելի չափաբաժինների մասով, ապա կարող է ներկայացնել՝ ինչպես յուրաքանչյուր չափաբաժնի համար առանձին, այնպես էլ մեկ պայմանագրի ապահովում` բոլոր չափաբաժինների համար: Մեկ պայմանագրի ապահովում ներկայացնելու դեպքում դրա գումարը հաշվարկվում է պայմանագրի ընդհանուր գնի նկատմամբ: Եթե ընտրված մասնակցի հետ կնքվող պայմանագրի ընդհանուր գինը գերազանցում է գնումների բազային միավորի տասնապատիկը, սակայն ըստ առանձին չափաբաժինների գները չեն գերազանցում այդ չափը, ապա պայմանագրի ապահովումը ներկայացվում է բանկային երաշխիքի կամ կանխիկ փողի ձևով, իսկ որակավորման ապահովումը բանկային երաշխիքի ձևով՝ պայմանագրի ընդհանուր գնի չափով։

Հրավերի 1-ին կետի համաձայն նախատեսված է մեկ չափաբաժին։ Տվյալ պարագայում, խնդրում ենք պարզաբանել․

1. Ինչպե՞ս է կիրառվում որոշման նշված կետը պայմանագրի և որակավորման ապահովման վերաբերյալ, եթե հրավերով նախատեսված չեն առանձին չափաբաժիններ․
2. Արդյո՞ք սույն հայտի պարագայում, եթե մասնակցի կողմից ներկայացված հայտի հիման վրա կնքվելիք պայմանագրի գինը գերազանցի գնումների բազային միավորի տասնապատիկը, որակավորման ապահովումը անհրաժեշտ կլինի ներկայացնել բանկային երաշխիքի ձևով՝ պայմանագրի գնի չափով, թե գնային առաջարկի չափով (համաձայն Հրավերի 6.2 կետի)․
3. Արդյո՞ք սույն հայտի պարագայում, եթե մասնակցի կողմից ներկայացված հայտի հիման վրա կնքվելիք պայմանագրի գինը գերազանցի գնումների բազային միավորի տասնապատիկը, պայմանագրի ապահովումը անհրաժեշտ կլինի ներկայացնել բանկային երաշխիքի կամ կանխիկ փողի ձևով՝ պայմանագրի գնի 10% չափով։
4. **Պայմանագրի փոփոխություն կողմերի համաձայնությամբ**

Հրավերի 8.5 կետի, ինչպես նաև օրենքի դրույթների համաձայն, ընտրված մասնակցի հետ կնքվելիք պայմանագրում հնարավոր է կատարել փոփոխություններ, որոնք, սակայն չեն կարող հանգեցնել գնման առարկայի բնութագրերի փոփոխմանը, ներառյալ ընտրված մասնակցի առաջարկած գնի ավելացմանը։

Հաշվի առնելով, մասնակցի կողմից կիրառվող պայմանագրերի կնքման պարտադիր գործընթացները (այդ թվում՝ գնումների գործընթացի արդյունքում կնքվելիք պայմանագրերի նկատմամբ կիրառելի պարտադիր դրույթները), խնդրում ենք պարզաբանել․

1. Սույն Հրավերի շրջանակում, արդյո՞ք մասնակցի հայտը կհամարվի ընդունելի, եթե այն ներկայացվի հետևյալ պայմանով․

մասնակիցը ներկայացնում է հայտը, այն պայմանով, որ ընտրված մասնակից ճանաչվելու պարագայում, մասնակիցը իրավունք ունի պահանջել պայմանագրի որոշակի փոփոխություններ (նվազագույն փոփոխությունների ցանկը կներկայացվի հայտի հետ մեկ տեղ)։ Մասնավորապես՝ այդպիսի փոփոխությունները կվերաբերեն հետևյալ ոլորտներին․

* Մասնակցի ներքին ընթացակարգով սահմանված տիպային դրույթները, մասնավորապես, սակայն չսահմանափակվելով՝ մասնակցի մասնագիտական անկախությանը վերաբերող դրույթներ, հակակոռուպցիոն դրույթներ և այլն․
* Ծառայությունների մատուցման գործընթացին վերաբերող դրույթները, մասնավորապես, սակայն չսահմանափակվելով՝ ծառայությունների մատուցման համապատասխան արդյունքների վերաբերյալ սահմանել հստակ ձևաչափերը և բնութագրերը, որոնց վրա կողմերը կհիմնվեն ծառայությունների մատուցման արդյունքների հանձնման ու ընդունման գործընթացում․
* Գնահատելով Հրավերով սահմանված պայմանագրի ձևը, մասնակիցը անհրաժեշտ է համարում փոփոխություններ կատարել պայմանագրի այն դրույթների մասով, որոնք վերաբերում են կողմերի պատասխանատվության դրույթներին։ Այդպիսի փոփոխությունները ներառում են, սակայն չեն սահմանափակվում հետևյալով՝

սահմանել հստակ դեպքեր, երբ պայմանագրի հիման վրա պատվիրատուն կարող է կիրառել պատասխանատվության միջոցներ; ինչպես նաև այն ընթացակարգերը, որոնք կողմերը պարտավոր են պահպանել տույժերի կամ տուգանքների կիրառման իրավունքը իրացնելիս․

* մասնակցը իրավունք ունի նախորոք ծանուցել պատվիրատուին ծառայությունների մատուցման համապատասխան արդյունքների ձևաչափերի կամ բնութագրերի պահպանման անհնարավորության մասին, կամ դրանց փոփոխման առաջարկի մասին; ծառայությունների մատուցման համապատասխան արդյունքների ներկայացման ժամկետների պահպանման անհնարավորության կամ դրանց փոփոխման առաջարկի մասին։ Մասնակցի կողմից սույն ընթացակարգը պահպանելու պարագայում, տույժերը կամ տուգանքները չեն կարող ինքնաբերաբար կիրառվել․
* պատվիրատուն իրավունք ունի սեփական նախաձեռնությամբ կամ մասնակցի ներկայացված նյութերի հիմա վրա ստուգել ծառայությունների մատուցման ընթացքը և մասնակցին տեղեկացնել որևէ խնդիրների մասին; եթե պատվիրատուն չի տեղեկացնել մասնակցին որևէ խնդիրների մասին, ապա պատվիրատուն իրավունք չունի հրաժարվել համապատասխան մասով ծառայությունների մատուցման արդյունքն ընդունելուց․
* մասնակցին տրամադրվում է ժամանակ ծառայությունների մատուցման համապատասխան արդյունքների մեջ փոփոխություններ կատարելու համար, մինչև տույժերի և տուգանքների կիրառումը․
* սահմանել հստակ դեպքեր, երբ պատվիրատուն իրավունք ունի միակողմանի մասնակի կամ լրիվ հրաժարվել պայմանգիրը կատարելուց և այն ընթացակարգերը, որոնք կողմերը պարտավոր են պահպանել, որպեսզի ծագի պատվիրատուի պայմանագրից հրաժարվելու իրավունքը։

Այն է, պատվիրատուն իրավունք ունի միակողմանի մասնակի հրաժարվել պայմանագիրը կատարելուց մասնակցի կողմից պայմանագրի կոպիտ խախտում թույլ տալու դեպքում (կոպիտ խախտման դեպքերը սահմանվում են պայմանագրով) և այն պարագայում, եթե տույժերի կամ տուգանքների կիրառումից հետո մասնակիցը չի շտկել խախտումը;

Պատվիրատուն իրավունք ունի լրիվ հրաժարվել պայմանգիրը կատարելուց, եթե պայմանագրով սահմանված որոշակի ժամկետի ընթացքում մասնակիցը թույլ է տվել ավելի, քան պայմանագրով սահմանված որոշակի քանակի կոպիտ խախտումներ․

* սահմանել, որ մասնակիցը չի կարող ենթարկվել պատասխանատվության որևէ խախտման համար, եթե խախտումը տեղի է ունեցել պատվիրատուի կողմից իր պարտավորությունների կամ պարտականությունների խախտման հետևանքով․
* Այլ դրույթներ։

1. Եթե (i) կետում նշված դեպքում հայտը համարվում է ընդունելի, և մասնակիցը ճանաչվում է ընտրված մասնակից, արդյո՞ք Հրավերով սահմանված ընթացակարգի համաձայն, պատվիրատուն իրավունք կունենա մերժել պայմանագրի փոփոխությունների պայմանագիրը կնքելու ընթացքում
2. Եթե (ii) կետում նշված դեպքում, պատվիրատուն մերժում է ընդունել մասնակցի փոփոխությունները, երբ փոփոխությունների նվազագույն ցանկը ներկայացվել էր մասնակցի հայտի հետ, և դրա հետևանքով ընտրված մասնակիցը մերժում է կնքել պայմանագիրը, արդյո՞ք մասնակցի նկատմամբ կկիրառվեն օրենքի 6-րդ հոդվածի 1-ին մասի 6-րդ կետի հետևանքները։
3. **Պայմանագրի հիման վրա կնքվելիք համաձայնագիր**

Քանի որ պայմանագրի հիման վրա կնքվելիք համաձայնագիր ուղղակիորեն սահմանված չէ Հրավերով, սակայն ենթադրվում է պայմանագրի 7.15 կետի դրույթներից, խնդրում ենք պարզաբանել․

1. Արդյո՞ք համարվում է, որ Հրավերով սահմանված գնման գործընթացի իրականացման արդյունքում պայմանագիրը կնքվելու է օրենքի 15-րդ հոդվածի 6-րդ կետի հիման վրա․
2. Արդյո՞ք պայմանագրի հիման վրա կնքվելիք համաձայնագրով/ գրերով սահմանվում են նաև պայմանագրի 4.2 կետում նշված վճարման ժամանակացույցերը.
3. Արդյո՞ք պայմանագրի հավելված 1-ով սահմանված հաշվետվությունների և արդյունքների ժամանակացույցի ժամկետները հաշվարկվում են համաձայնագրի կնքման օրվանից:

1. **Պատվիրատուի կողմից պայմանագրի միակողմանի լուծումը**

Խնդրում ենք հաստատել, որ պայմանագրի 7.15 կետի համաձայն պատվիրատուի կողմից պայմանագրի միակողմանի լուծելու պարագայում ենթադրվում է որակավորման ապահովման կիրառումը։

1. **Հաշվետվությունների և առաջադրանքների ներկայացման կարգը**
2. Խնդրում ենք հաստատել, արդյո՞ք Հրավերի հավելված 1-ով սահմանված «Հաշվետվությունների և արդյունքների տրամադրման ժամանակացույց» բաժնի հետևյալ դրույթները[[1]](#footnote-1) վերաբերում են բոլոր փուլերին, թե միայն 4-րդ փուլին․
3. Հիմք ընդունելով պայմանագրի հավելված 1-ի դրույթները խնդրում ենք պարզաբանել, հաշվետվությունների և առաջադրանքների ներկայացման կարգը և լեզուները: Տե՛ս Հրավերի համապատասխան դրույթները․

«*Հաշվետվություններ ներկայացվում են էլեկտրոնային և թղթային տարբերակով՝ հայերեն, անգլերեն նաև ռուսերեն լեզուներով*։

*Հաշվետվությունները և առաջադրանքները պետք է կազմվեն ինչպես թղթային, այնպես էլ էլեկտրոնային ձևով հայերեն ու անգլերեն*

**Պարզաբանում**

1. Գնման գործընթացը իրականացնելիս առաջնորդվում ենք ոչ միայն «Գնումների մասին» ՀՀ օրենքով, այլև ՀՀ կառավարության 04.05.2017թ. N 526-Ն որոշմամբ, ինչով պայմանավորված մասնակիցը պետք է ներկայացնի ինչպես պայմանագրի, այնպես էլ որակավորման ապահովում:
2. Ծառայության մատուցման շրջանակներում հնարավոր է անհրաժեշտություն առաջանա պատվիրատուի կողմից «երրորդ անձ» ներգրավելու, ինչը փոխկապակցված է լինելու ծառայություն մատուցողի հետ: Գնման գործընթացը ֆինանսավորվում է պետ. բյուջեի միջոցների հաշվին:
3. Պայմանագիրը կարող է իրականացվել ենթակապալի պայմանագրի միջոցով:
4. Մասնակիցները հայտերը պետք է ներկայացնեն հայերեն, իսկ հայերենի հետ մեկտեղ անգլերեն կամ ռուսերեն լեզուներով հայտերի ներկայացումը թողնվում է մասնակցի հայեցողությանը:
5. Որակավորման և պայմանագրի ապահովումները մինչև ֆինանսական միջոցների հատկացումը ներկայացվում են միակողմանի հաստատված հայտարարության՝ տուժանքի կամ կանխիկ փողի տեսքով, իսկ հետագայում՝ ֆինանսական միջոցներ հատկացնելուց հետո եթե հատկացված ֆինանսական միջոցները գերազանցում են գնումների բազային միավորի տասնապատիկը, ապա և՛ պայմանագրի ապահովումը, և՛ որակավորման ապահովումը փոխարինվում են բանկային երաշխիքով՝ տուժանքի ձևով ներկայացված լինելու դեպքում:
6. Ընտրված մասնակից ճանաչվելու դեպքում մասնակիցը կարող է կնքվելիք պայմանագրի վերաբերյալ ներկայացնել առաջարկություններ: Եթե առաջարկները չեն վերաբերի տեխնիկական բնութագրի կամ պայմանագրի գնի ավելացմանը, ապա քննարկման արդյունքում երկկողմ համաձայնությամբ կարող են կատարվել փոփոխություններ: Պետք է հաշվի առնել, որ պայմանագիրը պարտադիր պետք է ներառի ՀՀ կառավարության 04.05.2017թ. N 526-Ն որոշման 33-րդ կետով սահմանված դրույթները:
7. Գնման գործընթացը կազմակերպվում է «Գնումների մասին» ՀՀ օրենքի 15-րդ հոդվածի 6-րդ կետի հիման վրա, հետևաբար պայմանագիրը կկնքվի նշված կետի հիման վրա:

Պայմանագրի հիման վրա կնքվելիք համաձայնագրով սահմանվում է վճարման ժամանակացույցը, ծառայության մատուցումը սկսվում է վերոնշյալ համաձայնագիրը կնքելուց հետո:

1. Եթե պայմանագրի միակողմանի լուծման համար հիմք է հանդիսանում այն կնքելու օրվան հաջորդող վեց ամսվա ընթացքում ֆինանսական միջոցների չնախատեսվելը, ապա որակավորման ու պայմանագրի ապահովումները մասնակցից չեն գանձվում:
2. Հաշվետվությունները Պատվիրատուին պետք է ներկայացվեն հայերեն, ռուսերեն ու անգլերեն լեզուներով, իսկ առաջադրանքները մասնակիցների մոտ պետք է կազմվեն հայերեն ու անգլերեն լեզուներով:

«Հաշվետվությունների և արդյունքների տրամադրման ժամանակացույց» բաժնի նշված դրույթները վերաբերում են բոլոր փուլերին, ոչ միայն 4-րդին:

*Հեռախոս՝ (+374) 11 800-114*

Էլ. Փոստ՝ ani.aghababyan@minfin.am

Պատվիրատու` ՀՀ ֆինանսների նախարարություն

1. Հաշվետվություններ ներկայացվում են էլեկտրոնային և թղթային տարբերակով՝ հայերեն, անգլերեն նաև ռուսերեն լեզուներով։ Խմբի կողմից յուրաքանչյուր փուլի հաշվետվության քննարկման և հաստատման ժամկետը սահմանվում է մինչև 60, իսկ թերություններ արձանագրվելու դեպքում վերացման համար ժամկետը՝ 20 օր: Սույն հանձնարարականի ներքո գործունեության իրականացման ընթացքում Խորհրդատուն պետք է առնվազն յուրաքանչյուր ամիս գրավոր էլեկտրոնային շնորհանդեսներ ներկայացնի Խմբի քարտուղարին: Հաղորդակցությունը պետք է իրականացվի հայերեն լեզվով: Հաշվետվությունները և առաջադրանքները պետք է կազմվեն ինչպես թղթային, այնպես էլ էլեկտրոնային ձևով հայերեն ու անգլերեն: Խորհրդատուի հետ աշխատանքները կոորդինացվում է Խմբի կողմից: [↑](#footnote-ref-1)